TUT sluit twee kampusse in SoshanguveBrand by Tshwane Universiteit van Tegnologie se Soshanguve-kampus (November 2015) Foto: @dash_derrick, Twitter Die Tshwane-Universiteit van Tegnologie (TUT) het Maandag gesê die onlangse gewelddadige protesaksies op sy twee kampusse in Soshanguve het hom genoop om alle akademiese aktiwiteite daar vir die res van jaar op te skort. Eksamens op dié twee kampusse, die Soshanguve-Noord- en -Suid-kampus, was veronderstel om Maandag af te skop, maar is onbepaald uitgestel nadat betogende studente oor die naweek glo drie eksamenlokale aan die brand gesteek het. Twee veiligheidsmotors het glo ook in die slag gebly. Willa de Ruyter, TUT se woordvoerder, het aan Maroela Media gesê die universiteit het ter wille van ander studente se veiligheid besluit om bedrywighede op dié twee kampusse dadelik te staak weens die voortslepende geweld. “Studente is versoek om die twee kampusse teen vandag 17:00 te ontruim. Die universiteit kan nie aanspreeklikheid aanvaar vir studente wat nie daarop ag slaan om die kampusse te ontruim nie,” het De Ruyter gesê. De Ruyter het beklemtoon dat slegs dié twee kampusse deur die besluit geraak word. “Alle bedrywighede en eksamens op TUT se ander kampusse gaan voort soos beplan. Die universiteit het veiligheid op al sy ander kampusse verskerp om studente se veiligheid te verseker.” Die universiteit het vroeër vandeesmaand ŉ interdik van die hooggeregshof bekom teen #FeesMustFall-betogers om geweld en intimidasie op sy kampusse te verhoed. De Ruyter het gesê die omvang van die skade wat die naweek se brande veroorsaak het, moet nog vasgestel word. “Ons wag nog om van die polisie te verneem of daar al enigiemand in verband met die voorvalle in hegtenis geneem is,” het sy bygevoeg.